PMIndiaData/PMIndiaSum huggingface dataset:
पीएम ने अपनी गुजरात यात्रा का समापन किया

हाज़िरा में बख़्तरबंद प्रणाली परिसर देश को समर्पित किया नवसारी में एक कैंसर अस्पताल का शिलान्यास किया प्रधानमंत्री श्री नरेंद्र मोदी ने आज हाजिरा में एल एंड टी बख़्तरबंद प्रणाली परिसर राष्ट्र को समर्पित किया। उन्होंने परिसर का दौरा भी किया और परियोजना के पीछे की अभिनव भावना में गहरी दिलचस्पी दिखाई। प्रधानमंत्री ने नवसारी में निराली कैंसर अस्पताल की आधारशिला भी रखी। यह कैंसर के उपचार के निवारक और उपचारात्मक पहलुओं की सुविधा उपलब्ध कराने के जरिये क्षेत्र के लोगों को लाभ पहुंचाएगा। इसके साथ ही, प्रधानमंत्री ने सिलवासा के साथ अपनी गुजरात यात्रा का समापन किया और उनके तीन दिवसीय दौरे के अगला गंतव्य अब मुंबई होगा। प्रधानमंत्री की गुजरात यात्रा का पहला दिन वाईब्रेंट गुजरात समिट की तैयारी के लिए प्रदर्शनी केन्द्र में उसके प्रमुख ग्लोबल ट्रेड शो के उद्घाटन के द्वारा चिन्हित किया गया। प्रधानमंत्री ने अत्याधुनिक सुपर-स्पेशियलिटी सार्वजनिक अस्पताल-अहमदाबाद में सरदार वल्लभ भाई पटेल आयुर्विज्ञान एवं अनुसंधान का अनावरण किया। इस अवसर पर उन्होंने संबोधित करते हुए कहा कि सभी के लिए विकास के समान अवसर की दिशा में अपनी प्रतिबद्धता को बनाए रखते हुए-सबका साथ, सबका विकास नवीन भारत के लिए मार्ग प्रशस्त करता है। प्रधानमंत्री द्वारा साबरमती रिवरफ्रंट में अहमदाबाद शॉपिंग फेस्टिवल -2019 का उद्घाटन एक और बड़ा आकर्षण था। इस अवसर पर उन्होंने कहा कि सरकार देश में व्यापार के लिए एक अनुकूल माहौल बनाने के लिए लगातार काम कर रही है। प्रधानमंत्री की गुजरात यात्रा का दूसरा दिन तीन दिवसीय वाइब्रेंट गुजरात समिट -2019 की शुरुआत के द्वारा चिन्हित किया गया। प्रधानमंत्री श्री मोदी ने गांधीनगर में महात्मा मंदिर प्रदर्शनी सह सम्मेलन केन्द्र में शिखर सम्मेलन के 9 वें संस्करण का उद्घाटन किया। इस अवसर पर उपस्थित जनसमूह को संबोधित करते हुए उन्होंने कहा कि भारत के साथ व्यापार करना एक महान अवसर है। इस अवधि के दौरान, प्रधानमंत्री की उज्बेकिस्तान के आगंतुक राष्ट्रपति शावकट मिर्ज़ियोयेव, चेक गणराज्य के प्रधानमंत्री श्री बेबिनिस, माल्टा के प्रधानमंत्री डॉ. जोसेफ मस्कट और डेनमार्क के प्रधानमंत्री श्री लार्स लोकोम रासमुसेन के साथ द्विपक्षीय वार्ता 18 जनवरी 2019 की प्रमुख सुर्खियां रहीं। इसके बाद गुजरात के गांधीनगर में दांडी कुटीर में 3 डी लेजर प्रोजेक्शन शो का आयोजन हुआ। उद्योग जगत की प्रमुख हस्तियों ने वाइब्रेंट गुजरात समिट के अवसर पर निवेश परियोजनाओं की एक श्रृंखला की घोषणा की।
कैबिनेट ने भारत और दक्षिण अफ्रीका के बीच पर्यटन के क्षेत्र में सहयोग के लिए एमओयू को मंजूरी दी

प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल ने भारत और दक्षिण अफ्रीका के बीच पर्यटन के क्षेत्र में सहयोग के लिए समझौता ज्ञापन (एमओयू) को कार्योत्तर स्वीकृति दे दी है। इस एमओयू पर 08.07.2016 हस्ताक्षर किए गए थे। एमओयू के मुख्य उद्देश्य इस प्रकार हैः 1. पर्यटन के क्षेत्र में द्विपक्षीय सहयोग बढ़ाना, 2. पर्यटन से संबंधित डाटा एवं सूचनाओं को साझा करना, 3. होटलों और टूर ऑपरेटरों समेत पर्यटन क्षेत्र से संबंधित हितधारकों के बीच सहयोग को बढ़ावा देना। 4. मानव संसाधन विकास के क्षेत्र में सहयोग के लिए आदान-प्रदान (एक्सचेंज) कार्यक्रमों की स्थापना करना, 5. पर्यटन एवं हॉस्पिटालिटी सेक्टर में निवेश करना, 6. दो तरफा पर्यटन को बढ़ावा देने के लिए दोनों देशों के टूर ऑपरेटरों/मीडिया /राय बनाने वालों (ओपिनियन मेकर्स) और पर्यटकों के दौरों को प्रोत्साहित करना, 7. प्रचार, शिक्षा, विपणन (मार्केटिंग), गंतव्य विकास (डेस्टीनेशन डेवलपमेंट) और प्रबंधन के क्षेत्र में अनुभव को साझा करना, 8. एक दूसरे के देश में होने वाले पर्यटन मेलों/प्रदर्शनियों में हिस्सा लेना, और 9. सुरक्षित, सम्मानजनक एवं स्थायी पर्यटन को बढ़ावा देना। पृष्ठभूमि भारत और दक्षिण अफ्रीका मित्रवत और गर्मजोशी से भरे द्विपक्षीय संबंधों को साझा करते हैं। भारत के लिए दक्षिण अफ्रीका पर्यटन बाजार का उभरता स्रोत (वर्ष 2015 में दक्षिण अफ्रीका से लगभग 51,922 पर्यटक भारत आए) है। भारत ने अपनी इलेक्ट्रानिक टूरिस्ट वीजा (ईटीवी) सुविधा दक्षिण अफ्रीकी नागरिकों के लिए भी बढ़ा दी है, जिसे दोनों तरफ के यात्रा बाजार की अच्छी प्रतिक्रिया मिली है। यह एमओयू इस उभरते हुए बाजार से आने वालों पर्यटकों की संख्या बढ़ाने मे सहायक होगा।
कैबिनेट ने निर्दिष्ट ऋण खातों में उधारकर्ताओं को छह महीने के लिए चक्रवृद्धि ब्याज और साधारण ब्याज के बीच अंतर के अनुग्रह भुगतान की योजना को मंजूरी दी

प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल ने 973.74 करोड़ रुपये की अनुग्रह राशि के भुगतान को मंजूरी दे दी है, जो निर्दिष्ट ऋण खातों (1.3.2020 से 31.8.2020) में उधारकर्ताओं को छह महीने के लिए चक्रवृद्धि ब्याज और साधारण ब्याज के बीच अंतर के अनुग्रह भुगतान की योजना के तहत ऋणदाता संस्थानों (एलआई) द्वारा प्रस्तुत शेष दावों से संबंधित है। लाभ: यह योजना संकटग्रस्त/कमजोर श्रेणी के उधारकर्ताओं को छह महीने की ऋणस्थगन अवधि के दौरान चक्रवृद्धि ब्याज और साधारण ब्याज के बीच अंतर का अनुग्रह भुगतान देकर, छोटे उधारकर्ताओं को महामारी के कारण पैदा हुए संकट को सहन करने में और अपने पैरों पर फिर से खड़े होने में समान रूप से मदद करेगी, भले ही उधारकर्ता ने ऋणस्थगन का लाभ उठाया हो अथवा नहीं। कैबिनेट की मंजूरी से योजना के संचालन के लिए, दिशानिर्देश पहले ही जारी किए जा चुके हैं। उक्त संचालन दिशानिर्देशों के अनुसार 973.74 करोड़ रुपये की उपरोक्त धनराशि वितरित की जायेगी। क्रमांक एसबीआई द्वारा दावा जमा करने की तिथि उधार देने वाली संस्थाओं की संख्या लाभार्थियों की संख्या दावे की प्राप्त राशि भुगतान की गयी राशि लंबित राशि 1 23.3.2021 1,019 140663979 4626.93 4,626.93 – 2 23.7.2021 & 22.9.2021 492 499,02,138 1316.49 873.07 443.42 3 30.11.2021 379 400,00,000 216.32 0 216.32 4 एसबीआई द्वारा पुनः जमा की गयी 101 83,63,963 314.00 – 314.00 कुल 1,612 238930,080 6473.74 5,500.00 973.74 पृष्ठभूमि: कोविड-19 महामारी के संदर्भ में, "निर्दिष्ट ऋण खातों (1.3.2020 से 31.8.2020) में उधारकर्ताओं को छह महीने के लिए चक्रवृद्धि ब्याज और साधारण ब्याज के बीच अंतर के अनुग्रह भुगतान की योजना" की मंजूरी कैबिनेट द्वारा अक्टूबर, 2020 को दी गयी थी, जिसके लिए 5,500 करोड़ रुपये की परिव्यय धनराशि निर्धारित की गयी थी। इस योजना के तहत निम्न श्रेणी के उधारकर्ता अनुग्रह राशि भुगतान के पात्र थे: (i) एमएसएमई ऋण 2 करोड़ रुपये तक। (ii) शिक्षा ऋण 2 करोड़ रुपये तक। (iii) आवास ऋण 2 करोड़ रुपये तक। (iv) उपभोक्ता सामान ऋण (डूरेबल) 2 करोड़ रुपये तक। (v) क्रेडिट कार्ड बकाया 2 करोड़ रुपये तक। (vi) ऑटो ऋण 2 करोड़ रुपये तक। (vii) पेशेवरों को व्यक्तिगत ऋण 2 करोड़ रुपये तक। (viii) उपभोग के लिए ऋण 2 करोड़ रुपये तक। वित्त वर्ष 2020-2021 में योजना के लिए 5,500 करोड़ रुपये का बजट आवंटन किया गया था। कैबिनेट द्वारा अनुमोदित 5,500 करोड़ रुपये की पूरी धनराशि, योजना के तहत नोडल एजेंसी एसबीआई को, ऋण देने वाले संस्थानों को परिणामी प्रतिपूर्ति के लिए, भुगतान की गयी थी। उपरोक्त श्रेणी के ऋणों के लिए एसबीआई और अनुसूचित वाणिज्यिक बैंकों के हिस्से का आकलन करके 5,500 करोड़ रुपये की अनुमानित धनराशि निर्धारित की गयी थी। कैबिनेट को इस तथ्य से भी अवगत कराया गया था कि वास्तविक राशि का निर्धारण तब हो सकेगा, जब ऋण देने वाली संस्थाएं अपना लेखापरीक्षा-पूर्व का खाता-वार दावा प्रस्तुत करें। अब, एसबीआई ने सूचित किया है कि उसे ऋण देने वाली संस्थाओं से लगभग 6,473.74 करोड़ रुपये के समेकित दावे प्राप्त हुए हैं। चूँकि एसबीआई को 5,500 करोड़ रुपये पहले ही दिए जा चुके हैं, इसलिए अब 973.74 करोड़ रुपये की शेष धनराशि के लिए कैबिनेट की मंजूरी प्राप्त की जा रही है।
प्रधानमंत्री ने फिनलैंड की पीएम से मुलाकात की

प्रधानमंत्री श्री नरेन्द्र मोदी ने कोपेनहेगन में दूसरे भारत-नॉर्डिक शिखर सम्मेलन से इतर, फिनलैंड की पीएम सना मरीन से मुलाकात की। दोनों नेताओं के बीच यह पहली व्यक्तिगत बैठक थी। दोनों पक्षों ने 16 मार्च 2021 को आयोजित द्विपक्षीय वर्चुअल शिखर सम्मेलन के परिणाम के कार्यान्वयन में हुई प्रगति पर संतोष जाहिर किया। दोनों नेताओं ने इस बात का जिक्र किया कि निरंतरता, डिजिटलीकरण और विज्ञान व शिक्षा में सहयोग जैसे क्षेत्र द्विपक्षीय संबंध के महत्वपूर्ण स्तंभ हैं। उन्होंने एआई, क्वांटम कंप्यूटिंग, भविष्य की मोबाइल प्रौद्योगिकियों, स्वच्छ तकनीक और स्मार्ट ग्रिड जैसी नई और उभरती प्रौद्योगिकियों के क्षेत्र में सहयोग बढ़ाने के अवसरों पर चर्चा की। प्रधानमंत्री ने फिनलैंड की कंपनियों को भारतीय कंपनियों के साथ साझेदारी करने और भारतीय बाजार में, खासतौर से दूरसंचार बुनियादी ढांचे और डिजिटल परिवर्तनों में मौजूद विशाल अवसरों का लाभ उठाने के लिए आमंत्रित किया। क्षेत्रीय एवं वैश्विक विकास और अंतरराष्ट्रीय संगठनों में अधिक सहयोग पर भी चर्चा हुई।
प्रधानमंत्री ने केरल में भारी बारिश और भूस्खलन के बारे में केरल के मुख्यमंत्री से बात की

प्रधानमंत्री ने केरल में भारी बारिश और भूस्खलन के कारण हुई लोगों की मौत पर शोक व्यक्त किया प्रधानमंत्री श्री नरेन्द्र मोदी ने केरल के मुख्यमंत्री श्री पिनराई विजयन से बात की और राज्य में भारी बारिश तथा भूस्खलन के कारण पैदा हुई स्थिति पर चर्चा की। प्रधानमंत्री ने केरल में भारी बारिश और भूस्खलन से हुई लोगों की मौत पर भी गहरा दुख व्यक्त किया है। प्रधानमंत्री ने ट्वीट्स की एक श्रृंखला में कहा; “केरल के सीएम श्री @vijayanpinarayi से बात की और केरल में भारी बारिश और भूस्खलन के कारण पैदा हुई स्थिति पर चर्चा की। अधिकारीगण घायलों और प्रभावित लोगों की सहायता के लिए काम कर रहे हैं। मैं सभी की सुरक्षा और कल्याण के लिए प्रार्थना करता हूं। यह दु:खद है कि केरल में भारी बारिश और भूस्खलन के कारण कुछ लोगों की मौत हुई है। शोक संतप्त परिवारों के प्रति संवेदना।”
जापानी सांसदों के प्रतिनिधिमंडल ने प्रधानमंत्री से मुलाकात की

जापानी सांसदों के एक प्रतिनिधिमंडल ने आज प्रधानमंत्री श्री नरेंद्र मोदी से मुलाकात की। प्रतिनिधिमंडल की अध्यक्षता श्री तोशिहिरो निकई सहित श्री तात्सू हिरानो और श्री मोटू हयाशी ने की। प्रधानमंत्री ने सितंबर में जापान-भारत संसदीय मित्रता लीग के साथ अपनी बातचीत को याद किया और दोनों देशों के बीच विधायी संवाद बढ़ने का स्वागत किया। प्रधानमंत्री ने राज्य स्‍तर पर विधायी आदान-प्रदान को मजबूत करने को भी कहा। प्रधानमंत्री ने सुनामी के खतरे को लेकर जागरूकता बढ़ाने के लिए श्री तोहिशिरो निकई की पहलों का स्वागत किया। साथ ही आपदा को घटाने और आपदा प्रबंधन के क्षेत्र को मजबूत करने के लिए द्वपक्षीय सहयोग बढ़ाने की मांग की। प्रधानमंत्री ने यह भी कहा कि अगले सप्ताह वह जापान की यात्रा पर जाएंगे।
प्रधानमंत्री 4 जनवरी को राष्‍ट्रीय माप पद्धति सम्‍मेलन में उद्घाटन भाषण देंगे

प्रधानमंत्री नेशनल एटॉमिक टाइमस्‍केल और भारतीय निर्देशक द्रव्‍य राष्‍ट्र को समर्पित करेंगे प्रधानमंत्री राष्‍ट्रीय पर्यावरण संबंधी मानक प्रयोगशाला की आधारशिला भी रखेंगे प्रधानमंत्री श्री नरेन्‍द्र मोदी 4 जनवरी 2021 को वीडियो कॉन्फ्रेंसिंग के माध्यम से राष्ट्रीय माप पद्धति सम्‍मेलन में उद्घाटन भाषण देंगे। वह ‘नेशनल एटॉमिक टाइमस्‍केल’ और ‘भारतीय निर्देशक द्रव्य’ राष्ट्र को समर्पित करेंगे और राष्ट्रीय पर्यावरण संबंधी मानक प्रयोगशाला (नेशनल एनवायरमेंटल स्टैंडर्ड लैबोरेट्री) की आधारशिला भी रखेंगे। इस अवसर पर केन्‍द्रीय मंत्री डॉ. हर्षवर्धन भी उपस्थित रहेंगे। नेशनल एटॉमिक टाइमस्‍केल भारतीय मानक समय 2.8 नैनो सेकंड की सटीकता के साथ देता है। भारतीय निर्देशक द्रव्‍य अंतरराष्ट्रीय मानकों के अनुरूप गुणवत्ता सुनिश्चित करने के लिए प्रयोगशालाओं में जांच और मापांकन में सहयोग कर रहा है। राष्ट्रीय पर्यावरण संबंधी मानक प्रयोगशाला नजदीकी परिवेश की वायु और औद्योगिक उत्सर्जन निगरानी उपकरणों के प्रमाणीकरण में आत्मनिर्भरता में सहायता करेगी। सम्‍मेलन के बारे में नेशनल माप पद्धति सम्‍मेलन 2020 का आयोजन वैज्ञानिक और औद्योगिक अनुसंधान परिषद-राष्ट्रीय भौतिक प्रयोगशाला (सीएसआईआर-एनपीएल), नई दिल्ली द्वारा किया जा रहा है, जो अपनी स्थापना के 75वें वर्ष में प्रवेश कर रहा है। सम्‍मेलन का विषय है, ‘मेट्रोलॉजी फॉर द इन्‍क्‍लूसिव ग्रोथ ऑफ द नेशन।
केंद्रीय मंत्रिमंडल ने निम्‍नलिखित को लागू करने की मंजूरी दी

1. दमन एवं दीव नगरपालिका (संशोधन) नियमन, 2018 दादरा एवं नागर हवेली, 2. नगरपालिका परिषद् (संशोधन) नियमन, 2018 3. अण्डामान एवं निकोबार द्वीप समूह (नगरपालिका) संशोधन नियमन 2018 प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने निम्‍नलिखित को लागू करने की मंजूरी दी है:- • दमन एवं दीव नगरपालिका (संशोधन) नियमन, 2018 • दादरा एवं नागर हवेली, नगरपालिका परिषद् (संशोधन) नियमन, 2018 • अण्‍डमान एवं निकोबार द्वीप समूह (नगरपालिका) संशोधन नियमन 2018 प्रभाव: उपरोक्‍त से केंद्र शासित प्रदेशों दमन एवं दीव, दादरा एवं नागर हवेली और अण्‍डमान एवं निकोबार द्वीप समूहों की नगरपालिकाओं को संविधान, प्रशासन और शक्ति के संर्दभ में बेहतर प्रावधान सुनिश्चित करने में सहायता होगी। विवरण: • दल-बदल विरोध, सकारात्‍मक अविश्‍वास प्रस्‍ताव, लोकपाल की स्‍थापना इत्‍यादि से संबंधित प्रावधानों को क्रमश: ‘दमन एवं दीव नगरपालिका नियमन, 1968,’ ‘दादरा एवं नगर हवेली नगरपालिका परिषद नियमन, 2004’ और ‘अंडमान एवं निकोबार द्वीप समूह, (नगरपालिका) नियमन, 1994 में शामिल किया जाएगा। • नियमों में अन्‍य संशोधन भी शामिल किए जाएंगे, जैसे (i) औपनिवेशिक संदर्भ को हटाने के लिए ‘सेवक’ के स्‍थान पर ‘कर्मचारी’ दर्ज किया जाएगा, (ii) इलैक्‍ट्रोनिक वोटिंग मशीन के जरिए मतदान का प्रावधान, (iii) सीसीएस (सीसीए) नियम, 1965 को जुर्माना प्रक्रिया में लागू करना और (iv) कई वर्ष पहले तयशुदा जुर्माने की रकम की समीक्षा करना।
लोक सभा में पेश उच्च न्यायालयों की वाणिज्यिक अदालतों, वाणिज्यिक डिवीजन और वाणिज्यिक अपीलीय डिवीजन बिल 2015 में संशोधन को मंजूरी

प्रधानमंत्री श्री नरेन्द्र मोदी की अध्यक्षता में हुई केंद्रीय मंत्रिमंडल की बैठक में लोक सभा में पेश उच्च न्यायालयों की वाणिज्यिक अदालतों, वाणिज्यिक डिवीजन और वाणिज्यिक अपीलीय डिवीजन बिल 2015 में आधिकारिक संशोधन को मंजूरी दे दी गई। संशोधन इस प्रकार होंगे- 1. उपनियम 10 में उल्लिखित शब्द वाणिज्यिक अपीलीय डिवीजन की जगह वाणिज्यिक डिवीजन शब्द का इस्तेमाल किया जाएगा। 2. उपनियम 7 के पहले प्रावधान को यह स्पष्ट करने के लिए संशोधित किया जाएगा कि उक्त प्रावधान लंबित मामलों में भी इस्तेमाल होगा। इससे डिवीजन बेंचों पर दबाव कम होगा। उपनियम 7 के पहले प्रावधान से उक्त प्रावधान में और स्पष्टता आएगी। इस संशोधन के संसद के मौजूदा सत्र में पेश होने की उम्मीद है। दसवें उपनियम में संशोधन के बाद मध्यस्थता के लिए उच्च न्यायालयों में दाखिल सभी आवेदन और अपीलें हाई कोर्ट के वाणिज्यिक डिवीजनों में एक जज वाली बेंच में सुनी जा सकती हैं। पृष्ठभूमि:- अध्यादेश के बदले बिल को लोकसभा में 07.12.2015 को पेश किया गया था। बिल के उप नियम 10 (1) और (2) के मुताबिक हाई कोर्ट में मध्यस्थता के मामले में दाखिल सभी आवेदन और अपीलों को ऐसे वाणिज्यिक अपीलीय डिवीजन में सुना जाना है, जिसमें दो जज के बेंच होंगे। इस संबंध में यह चिंता जताई गई थी इससे उच्च न्यायालयों का बोझ काफी बढ़ जाएगा। 21 अक्टूबर को 2015 को मंत्रिमंडल की बैठक में वाणिज्यिक अदालतों, हाई कोर्ट के वाणिज्यिक अपीलीय डिवीजन और वाणिज्यिक डिवीजन बिल 2015 के लिए अध्यादेश लाने की मंजूरी दी गई थी। इसके बाद अध्यादेश के बदले बिल लाने को मंजूरी दी गई। इसी के मुताबिक राष्ट्रपति ने 23.10.2015 को अध्यादेश को मंजूरी दी थी।
प्रधानमंत्री के समक्ष क्‍योटो पर एक विशेष प्रस्‍तुतीकरण

प्रधानमंत्री श्री नरेंद्र मोदी को आज क्‍योटो पर एक विशेष प्रस्‍तुतीकरण से रूबरू कराया गया। इस शहर के मेयर दाइसुकू कादोकावा ने इसे पेश किया। श्री कादोकावा ने प्रसतुतीकरण के दौरान कहा कि वह विकास को लेकर प्रधानमंत्री श्री नरेंद्र मोदी के विजन से काफी प्रभावित हैं। मेयर ने इस मौके पर यह भी विस्‍तार से बताया कि 1200 वर्षों के बेहद लंबे इतिहास वाला क्‍योटो शहर अपनी धरोहरों को किस तरह से संरक्षित रखने में कामयाब हो पाया है। प्रधानमंत्री ने कहा कि भारत और जापान को सांस्‍कृतिक धरोहरों वाले शहरों को विकसित करने के लिए आपस में मिलकर काम करना चाहिए। श्री कादोकावा ने कहा, ‘मैं भारत और जापान के बीच परिचर्चा को आगे बढ़ाने के लिए खुद को समर्पित करना पसंद करूंगा। प्रधानमंत्री ने क्‍योटो प्रांत के राज्‍यपाल श्री कीजि यामादा से भी मुलाकात की। प्रधानमंत्री श्री नरेंद्र मोदी आज शाम टोक्‍यो पहुंचे।
प्रधानमंत्री ने असम के गोगामुख में आईएआरआई की आधारशिला रखी, व‍िशाल जनसभा को संबोधित किया

प्रधानमंत्री श्री नरेन्‍द्र मोदी ने आज असम के गोगामुख में भारतीय कृषि अनुसांधान संस्‍थान (आईएआरआई) की आधारशिला रखी। एक व‍िशाल जनसभा को संबोधित करते हुए प्रधानमंत्री ने असम की राज्‍य सरकार और मुख्‍यमंत्री सरबानंद सोनोवाल को राज्‍य में उनके कामकाज के लिए बधाई दी। उन्‍होंने कहा आज रखी गई आईएआरआई की अधारशिला में भविष्‍य में पूरे क्षेत्र को सकारात्‍मक तरीके से प्रभावित करने की क्षमता मौजूद है। उन्‍होंने कहा कि कृषि को 21वीं सदी की जरूरतों के मुताबिक विकसित करने की आवश्‍यकता है। उन्‍होंने यह भी कहा कि प्रौद्योगिकी में हो रहे बदलाव का फायदा किसानों को जरूर मिलना चाहिए। उन्‍होंने क्षेत्र की विशेष जरूरतों को ध्‍यान में रखते हुए आधुनिक कृषि और प्रौद्योगिकी के इस्‍तेमाल की आवश्‍यकता पर जोर दिया। प्रधानमंत्री ने आजादी की 75वीं वर्षगांठ यानी 2022 तक किसानों की आय दोगुनी करने संबंधी अपनी दृष्टि के बारे में भी बताया। प्रधानमंत्री ने कहा कि पिछले तीन साल के दौरान केंद्र सरकार ने किसानों के कल्‍याण के लिए कई कदम उठाए हैं। इस संदर्भ में उन्‍होंने मृदा स्‍वास्‍थ्‍य कार्ड, प्रधानमंत्री कृषि सिंचाई योजना और प्रधानमंत्री फसल बीमा योजना का जिक्र किया। उन्‍होंने बताया कि देशभर में मिट्टी की जांच के लिए मृदा स्‍वास्‍थ्‍य प्रयोगशालाओं का व्‍यापक नेटवर्क स्‍थापित किया जा रहा है। साथ ही उन्‍होंने किसानों के बीच फसल बीमा योजना की लोकप्रियता के बारे में भी बताया। प्रधानमंत्री ने कृषि में मूल्‍यवर्द्धन को बल देने के लिए ‘संपदा’ योजना का भी उल्‍लेख किया। प्रधानमंत्री ने पूर्वोत्तर क्षेत्र में कनेक्टिविटी को बढ़ावा देने के लिए ‘पंचतत्‍व’ यानी पांच तत्‍वों- रेलवे, राजमार्ग, हवाईमार्ग, जलमार्ग और आई-वेज का जिक्र किया। उन्‍होंने कहा कि उनकी सरकार इस ‘पंचतत्‍व’ के जरिये पूर्वोत्तर के लोगों के कल्‍याण एवं समृद्धि को बढ़ावा देने के लिए काम कर रही है।
चीन में प्रधानमंत्री का दौरा – मई 14, 2015

प्रधानमंत्री श्री नरेन्द्र मोदी 14 मई, 2015 की सुबह शान्सी प्रांत की राजधानी शीआन पंहुचे। शीआन पहुंचने पर प्रधानमंत्री मोदी की अगवानी शीआन प्रांत के राज्यपाल श्री लु किनझिंयान और चीन के उप विदेश मंत्री श्री लियु जेमिन ने की। इसके बाद प्रधानमंत्री श्री ने विश्व विरासत स्थल, टैराकोटा योद्धा संग्रहालय का दौरा किया और संग्रहालय में विशेष रूचि प्रदर्शित की। उन्होंने शिआन में दाशिंगशान मंदिर का भ्रमण भी किया। दोपहर में चीन के राष्ट्रपति श्री शी जिनपिंग ने शान्सी राज्य अतिथिगृह में प्रधानमंत्री मोदी का स्वागत किया।इसके बाद दोनों नेताओं के बीच बातचीत संपन्न हुई। प्रधानमंत्री श्री नरेन्द्र मोदी शीआन में बिग वाइल्‍ड गूज पगोड़ा भी गए। पगोड़ा पंहुचने पर प्रधानमंत्री का स्वागत मुख्य प्रांगण में चीन के राष्ट्रपति श्री शी जिनपिंग ने किया। प्रधानमंत्री ने इस अवसर पर पगोड़ा के मुख्य महंत को बोधि वृक्ष का एक पौधा भेंट किया। शाम को श्री मोदी का साउथ सिटीवाल में परम्‍परागत तांग राजवंश शैली में भव्‍य स्‍वागत किया गया। इसके बाद प्रधानमंत्री ने पोट सिटी, साउथ सिटी वाल में राष्ट्रपति श्री शी जिनपिंग द्वारा उनके सम्मान में दिए रात्रिभोज में भाग लिया और सांस्कृतिक प्रस्तुति का अवलोकन किया। इसके बाद प्रधानमंत्री श्री नरेन्द्र मोदी देर शाम बीजिंग पहुंचे।
प्रधानमंत्री ने ‘महिला सशक्तिकरण के आठ वर्ष’ का विवरण साझा किया

महिलाओं के और भी अधिक सशक्तिकरण के लिए एक नया प्रतिमान बनाया जा रहा है प्रधानमंत्री श्री नरेन्द्र मोदी ने narendramodi.in वेबसाइट पर उपलब्ध विभिन्न लेखों का विवरण साझा किया है जिसमें नारी शक्ति के सशक्तिकरण की दिशा में सरकार के कार्यों के बारे में जानकारी शामिल है। श्री मोदी ने MyGov का एक ट्वीट थ्रेड भी साझा किया है, जिसमें महिलाओं के कल्याण और सशक्तिकरण के लिए सरकार की विभिन्न योजनाओं और पहलों के बारे में जानकारी दी गई है। प्रधानमंत्री ने ट्वीट में कहा; “महिलाओं के और भी अधिक सशक्तिकरण के लिए एक नया प्रतिमान कैसे बनाया जाता है, इस पर आपको इन लेखों को पढ़ने में मजा आएगा। इन प्रयासों में विविध क्षेत्रों को शामिल किया गया है और महिलाओं के लिए अधिक सम्मान के साथ–साथ अवसर भी सुनिश्चित किए गए हैं। #महिला सशक्तिकरण के 8 वर्ष“ “भारत की नारी शक्ति को सशक्त बनाने के कार्य के बारे में व्यापक जानकारी। #महिला सशक्तिकरण के 8 वर्ष“
प्रधानमंत्री की ओडिशा यात्रा: तालचर उवर्रक संयंत्र को दोबारा चालू करने का काम शुरू; झारसुगुड़ा हवाई अड्डे का उद्घाटन

प्रधानमंत्री श्री नरेन्द्र मोदी ने आज ओडिशा का दौरा किया। तालचर में उन्होंने वहां तालचर खाद कारखाने को दोबारा चालू करने के कार्य का पट्टिका का अनावरण कर शुभारम्भ किया। इस अवसर पर अपने संबोधन में उवर्रक संयंत्र को दोबारा चालू किये जाने के काम के शुरू होने पर उन्होंने प्रसन्नता जाहिर की। प्रधानमंत्री ने कहा कि हम उस सपने को पूरा कर रहे हैं जिसे बहुत पहले ही पूरा हो जाना चाहिये था। उन्होंने कहा कि सरकार का उद्देश्य भारत को विकास की नयी ऊंचाइयों पर ले जाना है। प्रधानमंत्री ने कहा कि विकास यात्रा में इस तरह के खाद कारखानों की केंद्रीय भूमिका है और उन्होंने जानकारी दी कि इस कारखाने में अत्याधुनिक तकनीक का प्रयोग किया जायेगा। झारसुगुड़ा में प्रधानमंत्री ने वहां स्थित हवाई अड्डे का उद्घाटन किया और झारसुगुड़ा से रायपुर के लिये पहली उड़ान को झण्डी दिखाकर रवाना किया। उन्होंने गर्जनबहल कोयला खदान और झारसुगुड़ा-बारापली-सरडेगा रेल परियोजना को भी देश को समर्पित किया। उन्होंने डुलांगा कोयला खदान में कोयले का उत्पादन और परिवहन शुरू होने के अवसर पर एक पट्टिका का अनावरण भी किया। इस अवसर पर अपने संबोधन में उन्होंने कहा कि झारसुगुड़ा हवाई अड्डे और अन्य विकास परियोजनाओं का उद्घाटन करने की उन्हें खुशी है। उन्होंने कहा कि इन विकास कार्यों से ओडिशा की जनता को बहुत लाभ मिलेगा। उन्होंने कहा कि भारत का उड्ड्यन क्षेत्र बहुत तेजी से विकसित हो रहा है और ये सवा सौ करोड़ भारतीयों के लिये अच्छा है। प्रधानमंत्री ने कहा कि झारसुगुड़ा हवाई अड्डा ओडिशा की जनता की जरूरतों को पूरा करने के लिये बेहद उपयुक्त स्थान पर स्थित है। उन्होंने कहा कि चतुर्मुखी विकास के लिये संपर्क के साधनों की केंद्रीय भूमिका है। उन्होंने कहा कि पूरे देश में संपर्क के साधनों का विकास करने के लिये केंद्र सरकार हरसंभव प्रयास कर रही है।
प्रधानमंत्री की ने पी दौ में द्विपक्षीय वार्ताएं- 12 नवंबर, 2014

प्रधानमंत्री श्री नरेन्द्र मोदी ने आज भारत-आसियान शिखर सम्मेलन के अलावा ने पी दौ में छः बैठकें की। उन्होंने मलेशिया के प्रधानमंत्री श्री नजीब रज्जाक, थाईलैंड के प्रधानमंत्री जनरल प्रयुत चान-ओ-चा, सिंगापुर के प्रधानमंत्री श्री ली सिन लूंग, ब्रुनेई के सुल्तान हाजी हसनअल बोलकिया और कोरिया गणराज्य की प्रधानमंत्री सुश्री पार्क जियुन-हाय से मुलाकात की। उन्होंने आंग सान सू ची से भी मुलाकात की। प्रधानमंत्री ने इन नेताओं के साथ अपनी पहली मुलाकात से मिले अवसर का इस्तेमाल भारत की प्रगति के प्रति अपना विचार व्यक्त करने और इसके लिए उनका सहयोग प्राप्त करने के लिए किया। उन्होंने सौर ऊर्जा के क्षेत्र में भारत और आसियान देशों के बीच सहयोग की संभावना के बारे में चर्चा की। उन्होंने आतंकवाद, नशीले पदार्थों की तस्करी और हथियारों की आवाजाही से निपटने के लिए भारत और आसियान के सामूहिक प्रयास पर जोर दिया। उन्होंने विशेष रूप से भारत और मलेशिया के बीच सुरक्षा और खुफिया जानकारी को साझा करने के उदाहरण की चर्चा करते हुए कहा कि यह एक प्रारूप है, जिसकी शुरूआत अन्य आसियान देशों के साथ भी की जा सकती है। प्रधानमंत्री ने सार्वजनिक आवास के क्षेत्र में मलेशिया से सहयोग की मांग की। प्रधानमंत्री ने शहरी पुनर्नवीकरण के क्षेत्र में सिंगापुर के साथ निकटतापूर्वक कार्य करने के प्रति रूचि दर्शायी। कोरिया के नेता ने विशेषकर बुनियादी क्षेत्र में भारत के साथ अपनी प्रमाणित औद्योगिक दक्षता साझा करने के प्रति रूचि दिखाई। प्रधानमंत्री ने सुश्री आंग सान सू ची के साथ अपनी मुलाकात के दौरान उन्हें लोकतंत्र का एक प्रतीक बताया और लोकतंत्र के लिए उनके व्यापक प्रयास और त्याग के बारे में चर्चा की। सुश्री आंग सान सू ची ने भारत को अपना दूसरा घर बताया। प्रधानमंत्री ने आंग सान सू ची को भागवद् गीता पर महात्मा गांधी की टिप्पणी पर एक प्रति भेंट की।
भारतीय विदेश सेवा के प्रशिक्षु अधिकारी प्रधानमंत्री से मिले

भारतीय विदेश सेवा संस्थान में प्रशिक्षण ले रहे भारतीय विदेश सेवा के 39 प्रशिक्षु अधिकारियों ने आज यहां प्रधानमंत्री श्री नरेन्द्र मोदी से मुलाकात की। प्रधानमंत्री ने इस अवसर पर अधिकारियों से देश के समृद्ध इतिहास, संस्कृति और परंपराओं के परिप्रेक्ष्य में विदेशों में भारत का सही तरीके से प्रतिनिधित्व किये जाने पर जोर दिया। उन्होंने कहा कि विदेश सेवा के अधिकारियों को देश की मौजूदा प्राथमिकताओं के प्रति ही नहीं बल्‍कि देश के विकास के लिए भविष्‍य की जरुरतों के प्रति भी सजग रहना है। उन्होंने अधिकारियों से प्रौद्योगिकी की अधिक से अधिक जानकारी हासिल करने के साथ ही राज्य सरकारों और विदेश में बसे भारतीय समुदाय के लोगों के साथ गहरे जुडऩे का आह्वान करते हुए कहा कि ऐसा इसलिए जरूरी है क्योंकि दूसरे देशों के साथ संबंध बेहतर बनाने में इनकी बड़ी भूमिका है। प्रधानमंत्री से मुलाकात करने वाले अधिकारियों में भूटान के दो राजनयिक भी थे जो इन दिनों भारतीय विदेश सेवा संस्थान में प्रशिक्षण ले रहे हैं।